b'\n_START_ARTICLE_\nLeeni Peltonen\n_START_PARAGRAPH_\nLeeni Marja Peltonen (s. 1. elokuuta 1961 Heinola) on suomalainen viestint\xc3\xa4alan ammattilainen ja tietokirjailija, joka on ty\xc3\xb6skennellyt my\xc3\xb6s toimittajana ja p\xc3\xa4\xc3\xa4toimittajana.\n_START_SECTION_\nHenkil\xc3\xb6historia\n_START_PARAGRAPH_\nLeeni Peltonen syntyi opettaja Juhani Peltosen ja terveystarkastaja Leila Ahosen perheeseen. H\xc3\xa4n valmistui filosofian kandidaatiksi Tampereen yliopistosta 1989. Peltonen ty\xc3\xb6skenteli TEE-lehden toimitussihteerin\xc3\xa4 1985\xe2\x80\x931987 ja freelancer-toimittajana 1988\xe2\x80\x931989. Kaksplus-lehdess\xc3\xa4 h\xc3\xa4n oli toimittaja, toimitussihteeri ja vt. p\xc3\xa4\xc3\xa4toimittaja 1989\xe2\x80\x931994 ja Suomen Kuvalehdess\xc3\xa4 toimitussihteeri 1995\xe2\x80\x932001 ja toimitusp\xc3\xa4\xc3\xa4llikk\xc3\xb6 2001\xe2\x80\x932004. Peltonen oli Yhtyneet Kuvalehdet -yhti\xc3\xb6n Kirjat-ryhm\xc3\xa4n kustannusp\xc3\xa4\xc3\xa4llikk\xc3\xb6 2004, Kotilieden p\xc3\xa4\xc3\xa4toimittajaksi h\xc3\xa4net nimitettiin 2005. H\xc3\xa4n oli vuodesta 2014 my\xc3\xb6s Dekon, Maalla-lehden ja Kotiliesi K\xc3\xa4sity\xc3\xb6n p\xc3\xa4\xc3\xa4toimittaja. Peltonen irtisanoutui teht\xc3\xa4vist\xc3\xa4\xc3\xa4n 2015 ja perusti viestint\xc3\xa4yrityksen.'